**PREDNACRT**

**ZAKON**

**O IZMJENAMA I DOPUNAMA ZAKONA O PREDŠKOLSKOM VASPITANJU I OBRAZOVANJU**

**Član 1**

U Zakonu o predškolskom vaspitanju i obrazovanju (“Službeni list RCG”, br. 64/02 i 49/07 i (“Službeni list CG”, br. 80/10, 40/11 i 40/16), poslije člana 3 dodaje se novi čan koji glasi:

**„Dostupnost predškolskog vaspitanja i obrazovanja**

Član 3a

Predškolsko vaspitanje i obrazovanje je jednako dostupno svakom djetetu i ne može biti neposredno ili posredno ograničeno po osnovu: pola, rase, boje kože, jezika, vjere, nacionalnog, etničkog ili drugog porijekla, smetnje i teškoće u razvoju, socijalnog porijekla ili drugog ličnog svojstva ili okolnosti, u skladu sa posebnim propisom.”

**Član 2**

U članu 4 poslije tačke 6 dodaje se nova tačka koja glasi:

„6a) razvijanje interesovanja djece da kroz igru i zabavu usvajaju strani jezik;”

**Član 3**

Član 5 mijenja se i glasi:

„**Organizovanje**

Član 5

Predškolsko vaspitanje i obrazovanje ostvaruje se u predškolskoj ustanovi, osnovnoj školi, obrazovnom centru i resursnom centru (u daljem tekstu: ustanova), kao i u porodici, u skladu sa ovim zakonom.

Predškolsko vaspitanje i obrazovanje organizuje se zavisno od uzrasta djece, u ustanovi iz stava 1 ovog člana, u jaslicama i vrtićima.”

**Član 4**

U članu 11 stav 1 alineja 4 briše se.

**Član 5**

Član 13 mijenja se i glasi:

**“Obrazovni program po trajanju**

Član 13

Obrazovni program realizuje se kao: cjelodnevni program u trajanju od šest do devet časova, poludnevni u trajanju od četiri do šest časova; kraći u trajanju od tri časa i specijalizovani u trajanju do četiri časa.”

**Član 6**

U članu 15 stav 1 poslije riječi „rada” dodaju se riječi: „i program engleskog jezika”.

U stavu 2 poslije riječi: „ustanovi” stavlja se tačka, a riječi: „u kojoj borave djeca više od tri sata.” brišu se.

Poslije stava 2 dodaje se novi stav koji glasi:

„Ustanova iz stava 2 ovog člana je dužna da ponudi program engleskog jezika djeci uzrasta od tri godine do polaska u školu, u skladu sa opredjeljenjem roditelja”.

**Član 7**

Član 17 mijenja se i glasi:

„**Specijalizovani program**

Član 17

Specijalizovnim programom predškolskog vaspitanja i obrazovanja (u daljem tekstu: specijalizovani program) utvrđuje se oblik i sadržaj vaspitno-obrazovnog rada po određenim oblastima i sferama interesovanja (muzička, dramska, jezička, likovna, kulturna, sportska, rekreativna, zabavna i dr.), iskazanim sklonostima djeteta i opredjeljenjem roditelja.”

**Član 8**

Član 18 mijenja sei glasi:

„**Drugi programi**

Član 18

Ustanova može u skladu sa prostornim i kadrovskim mogućnostima da organizuje program boravka djece, kao i druge programe za animaciju i zabavu djece.

Za programe iz stava 1 ovog člana roditelji plaćaju naknadu čiju visinu utvrđuje organ upravljanja ustanove, uz saglasnost Ministarstva.

Uslovi i način organizovanja programa iz stava 1 ovog člana utvrđuju se statutom ustanove.”

**Član 9**

U članu 19 stav 2 mijenja se i glasi:

„Kraći program, specijalizovani program i druge programe utvrđuje ustanova, uz saglasnost osnivača, uz prethodno mišljenje Savjeta”.

**Član 10**

U članu 21 stav 2 riječi: „usavršavanje nastavnika” zamjenjuje se riječima: „profesionalno usavršavanje zaposlenih.”

**Član 11**

U članu 24 stav 2 riječ „posebni” briše se.

**Član 12**

U članu 28 stav 1 riječi: „vaspitač saradnik“ zamjenjuju se riječima: „nastavnik engleskog jezika”.

U stavu 2 poslije riječi „smjera” briše se tačka i dodaju riječi: „odnosno zdravstveni tehničar”.

U stavu 3 riječi: „i vaspitač saradnik” brišu se, a na kraju stava briše se tačka, dodaje zarez i riječi: „odnosno zdravstveni tehničar”.

U stavu 4 riječ „saradnik” briše se.

Poslije stava 6 dodaje se novi stav koji glasi:

„Vaspitno-obrazovni rad za program engleskog jezika obavlja nastavnik engleskog jezika.”

**Član 13**

U članu 28a naziv člana mijenja se i glasi:

„**Biblioteka igračaka i knjiga**”.

**Član 14**

U članu 28b stav 3 riječi: „vaspitač saradnik“ brišu se.

**Član 15**

Član 29 mijenja se i glasi:

„**Uslovi za izvođenje vaspitno-obrazovnog rada**

Član 29

Vaspitač može biti lice koje je steklo više obrazovanje na univerzitetu za predškolsko vaspitanje i obrazovanje odnosno šesti nivo okvira kvalifikacija (180 CSPK-a) ili sedmi nivo okvira kvalifikacija, podnivo jedan (240 ili 300 CSPK-a) za predškolsko vaspitanje i obrazovanje.

Nastavnik engleskog jezika može biti lice koje ima sedmi nivo okvira kvalifikacija, podnivo jedan (240 ili 300 CSPK-a), ili nastavnik engleskog jezika koji je završio dvogodišnji studijski program engleskog jezika.

Stručni saradnik može biti lice koje ima sedmi nivo okvira kvalifikacija, podnivo jedan (240 ili 300 CSPK-a) odgovarajućeg profila (psiholog, pedagog, defektolog-logoped, socijalni radnik, nutricionista i dr.).

Medicinska sestra odnosno zdravstveni tehničar može biti lice koje ima najmanje četvrti nivo okvira kvalifikacija podnivo jedan (najmanje 240 CSPK-a).”

**Član 16**

U članu 30 stav 3 tačka 1 zarez i riječi: „vaspitač saradnik“ brišu se.

**Član 17**

U naslovu člana 32 naziv člana mijenja se i glasi:„**Sanitarno-higijenski pregled**”.

U stavu 1 riječ „ljekarski” zamjenjuje se riječima: „sanitarno higijenski”.

Stav 2 briše se.

**Član 18**

U članu 33 st. 1 i 4 riječi: „vaspitač saradnik“ zamjenjuju se riječima: „ nastavnik engleskog jezika”.

**Član 19**

Ovaj zakon stupa na snagu osmog dana od dana objavljivanja u „Službenom listu Crne Gore”